《为贡乐亭题缪谷瑛画菊册》
清代·夏孙桐

缪子吾乡秀，画菊号能手。侔揣穷色相，钩勒兼正负。

舒萼辨攒点，拖瓣理丝绺。密或团晶毬，疏或翔丹绶。

劲或针矗松，柔或线垂柳。绚采霞锦蒸，渲黛古泽黝。

时复效白描，疏枝伴瓶缶。变态写霜姿，浓淡无不有。

自矜专家擅，时舆腾众口。吾独附诤议，貌是神则否。

此花如逸士，论格宜尚友。灵均渊明辈，方可作侪耦。

粉红骇绿中，何从辨牝牡。农坛咋访秋，列盎欲成阜。

斗奇集众艳，各自尊享帚。孤芳失本色，未敢俗见狃。

缅怀牧山翁，落墨何朴厚。其次潘苇间，潇洒绝尘垢。

为此花写照，庶几非矫揉。今人誇纵笔，粗服杂蓬首。

唐突东篱客，如伧父酗酒。吾宁取缪子，犹能绳尺守。

夔盦喜画松，肃肃风生牖。请配以寒葩，气韵定深眑。

掩映三径间，静趣令人寿。会当洗凡笔，俯视众培塿。

作者简介：宇闰枝，晚号闰庵。出身书香世家。光绪壬午举人，壬辰进士，翰林院编修。戊戌、癸卯两充会试同考官，庚子、辛丑简任四川、广东乡试副主考。丁末，出任浙江湖州知府。民国初，夏应聘入都，纂修清史稿。徐世昌辑清儒学案、晚晴簃诗汇，夏孙桐曾主其事。夏是近代著名词人，著有悔龛词。诗作有观所尚斋诗存。享年八十五岁（一八五七—一九四二）。